Broj: 711-I-2315-M-187/23-04-23

Zagreb, 3. studenoga 2023.

 **BOJANA PETRIĆ**

**općinska načelnica Općine Donji Vidovec**

**Predmet: mišljenje na zahtjev obveznice Bojane Petrić**

 - daje se

Povjerenstvo za odlučivanje o sukobu interesa (dalje: Povjerenstvo) dana 23. listopada 2023. pod brojem 711-U-7544-M-187/23-01-26 zaprimilo je zahtjev za davanjem mišljenja koji je podnijela obveznica Bojana Petrić, općinska načelnica Općine Donji Vidovec.

U podnesenom zahtjevu obveznica je navela da je njen polubratić otvorio u lipnju 2023. poduzeće koje se bavi vanjskim uređenjem parkova te da je Općina Donji Vidovec sredinom kolovoza 2023. godine ostala bez komunalnog radnika koji je do tada uređivao parkove. Obveznica dalje navodi da je Općina Donji Vidovec angažirala poduzeće Lu. Plants da obavi uređenje dva parka koji se nalaze unutar mjesta u iznosu od 566,00 eura i 72,00 eura, a s obzirom na to da su u pitanju manji iznosu Općina Donji Vidovec nije provodila natječaj. Obveznica je zatražila mišljenje postoji li sukob interesa između Općine Donji Vidovec i poduzeća Lu.Plants u opisanoj situaciji.

Povjerenstvo je 25. listopada 2023. porukom elektroničke pošte zatražilo od obveznice dopuniti podneseni zahtjev dostavom cjelokupne dokumentacije povodom nastanka navedenih poslovnih odnosa kao i očitovanja postoji li njen privatni (imovinski ili neimovinski) interes u poslovnom subjektu u vlasništvu njenog polubratića te postoji li kakav njen drugi privatni interes (imovinski ili neimovinski) koji može ili bi mogao utjecati na odabir poslovnog subjekta u vlasništvu njenog polubratića.

Obveznica je na navedeno traženje odgovorila porukom elektroničke pošte od 29. listopada 2023. uz koju je dostavila očitovanje u kojem je navedeno da se na službenim stranicama Općine Donji Vidovec može provjeriti kako je Općina već drugi puta u razdoblju od 2 mjeseca raspisala natječaj za komunalnog radnika. U nastavku je navela da su u pitanju manji iznosi za radove koje je provelo poduzeće Lu. Plants te da stoga Općina nije provodila natječaj, a ako Općina ne nađe komunalnog radnika u narednom razdoblju bit će prisiljeni sljedeće godine uzeti vanjsko poduzeće za uređenje zelenih površina uz prethodno raspisani natječaj kako nalaže zakon zbog planiranog povećeg iznosa s obzirom da će se djelatnost vršiti kroz čitavu godinu ili dok ne nađu osobu koja će se zaposliti na radnom mjestu komunalnog radnika u Općini Donji Vidovec. Obveznica također navodi da Općina Donji Vidovec mala općina od svega 1200 stanovnika gdje prevladava većina starijeg stanovništva pa nema velikog interesa za navedeno radno mjesto. Naposljetku, obveznica se očitovala da nema privatnog (ni imovinskog ni neimovinskog) interesa sa spomenutim poduzećem.

Uvidom u dostavljenu narudžbenicu br. 45-01/2023 od 5. listopada 2023. utvrđeno je da je istu izdala Općina Donji Vidovec poslovnom subjektu Lu. Plants, vlasnika ……………., za održavanje parka u Ulici braće Radića – kod kipa BDM koje uključuje šišanje živice, šišanje trimerom, uklanjanje biljaka, održavanje krajolika i čišćenje za ukupni iznos od 72,00 eura.

Uvidom u dostavljenu Ponudu br. 01/2023, koju je Općini Donji Vidovec izdao poslovni subjekt Lu. Plants, vlasnika ……………….., utvrđeno je da je istom obuhvaćeno šišanje živice, šišanje trimerom, uklanjanje biljaka, održavanje krajolika i čišćenje za ukupni iznos od 72,00 eura.

Uvidom u dostavljenu narudžbenicu br. 1-02/2023 od 18. listopada 2023. utvrđeno je da je istu izdala Općina Donji Vidovec poslovnom subjektu Lu. Plants, vlasnika ……………., za uređenje groblja u Donjem Vidovcu koje uključuje šišanje živice, šišanje trimerom, uklanjanje biljaka, čišćenje biljaka i čišćenje za ukupni iznos od 566,00 eura.

Uvidom u podatke obrtnog registra utvrđeno je da je Lu. Plants, obrt za dizajn krajolika, vlasnika ………………., Donji Vidovec, upisan i počeo s obavljanjem obrta 4. rujna 2023.

Uvidom u mrežne stranice Općine Donji Vidovec utvrđeno je da je pod „Javni pozivi i natječaji“ objavljen Javni natječaj za prijam u službu u Jedinstveni upravni odjel Općine Donji Vidovec na radno mjesto komunalni radnik – 1 izvršitelj, od 26. srpnja 2023. KLASA: 112-02/23-01/01, URBROJ: 2109-7-01-23-02, kao i Odluka o poništenju javnog natječaja od 17. kolovoza 2023. KLASA: 112-02/23-01/03, URBROJ: 2109-7-01-23-06, kojom je isti natječaj poništen jer u zadanom roku nije pristigla niti jedna prijava.

Uvidom u iste mrežne stranice utvrđeno je da je objavljen Javni natječaj za prijam u službu u Jedinstveni upravni odjel Općine Donji Vidovec na radno mjesto komunalni radnik – 1 izvršitelj, od 18. listopada 2023. KLASA: 112-02/23-01/03, URBROJ: 2109-7-01-23-08, prema kojem je rok za dostavu prijava 26. listopada 2023.

Uvidom u dostavljenu Ponudu br. 02/2023, koju je Općini Donji Vidovec izdao poslovni subjekt Lu. Plants, vlasnika …………….., utvrđeno je da je istom obuhvaćeno šišanje živice, šišanje trimerom, uklanjanje biljaka, čišćenje biljaka i čišćenje za ukupni iznos od 566,00 eura.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje: ZSSI), na 30. sjednici održanoj 3. studenoga 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

 Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Pojam poslovnog subjekta u smislu ZSSI-a definiran je člankom 5. stavkom 1. točkom 5. toga Zakona na način da su to trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 21. ZSSI-a propisane su pretpostavke koje trebaju biti ispunjene u slučaju kad tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, a kako bi pravni poslovi odnosno pravni akti koji su sklopljeni odnosno doneseni u okviru tog poslovnog odnosa bili valjani.

Imajući u vidu da polubratić obveznice ne ulazi u kategoriju članova obitelji kako je definirano člankom 5. stavkom 1. točkom 3. ZSSI-a, a Povjerenstvo nije utvrdilo da postoje druge osnove i okolnosti iz točke 6. iste odredbe ZSSI-a prema kojima se polubratić obveznice može opravdano smatrati interesno povezanima s obveznicom, Povjerenstvo utvrđuje da nema zapreke da poslovni subjekt, obrt u vlasništvu polubratića obveznice, stupa u poslovne odnose s Općinom Donji Vidovec u kojoj obveznica obnaša dužnost općinske načelnice.

Naposljetku se napominje da je u djelokrugu Povjerenstva provedba ZSSI-a te da je u tom pogledu u nadležnosti Povjerenstva, pored ostalog, davanje mišljenja u cilju izbjegavanja sukoba interesa obveznika i osiguranja postupanja u skladu s tim Zakonom, pri čemu se ističe da postupanja obveznika i tijela javne vlasti prilikom nastanka poslovnih odnosa s poslovnim subjektima moraju biti usklađeni i s odredbama drugih zakona koji uređuju uvjete i postupak stupanja u navedene poslovne odnose, u konkretnom slučaju s odredbama zakona kojim se uređuje područje javne nabave za čiju provedbu Povjerenstvo nije nadležno.

Naposljetku, a imajući u vidu da je obveznica zahtjev za davanjem mišljenja vezano uz opisane okolnosti podnijela 23. listopada 2023., a da je Općina Donji Vidovec stupila u poslovne odnose s obrtom Lu. Plants prije nego je obveznica zatražila mišljenje o istom, Povjerenstvo upućuje obveznicu da je institut mišljenja iz članka 8. stavaka 3. i 4. ZSSI-a propisan u svrhu davanja mišljenja obveznicima za buduće situacije (*pro futuro*), a ne za one dovršene.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Bojana Petrić, elektroničkom dostavom
2. Objava na internetskoj stranici Povjerenstva
3. Pismohrana